Om eroni
Dette er en optimistisk og seriøs hjemmeside med en klar holdning.
Den indeholder synspunkter, debat og dokumentation med den primære indfaldsvinkel på bæredygtighed og balance. Derfor indeholder den også synspunkter og debat om udviklingen i samfundet (og i verden) og om vilkårene for de kommende generationer.
Det er en hjemmeside, der tror på, at der kan skabes et godt samfund med gode vilkår og gode muligheder med udgangspunkt i 100% bæredygtighed og i balance med den natur, der omgiver os. Dette betragtes som en helt nødvendig forudsætning for, at kommende generationer kan leve på kloden.
Og hvorfor skulle de ikke have lov til det?
Derfor må disse perspektiver konstant sættes i tale og påvirke vore handlinger og den måde, vi udformer vores samfund på. Det er alles ansvar, men de ideologiske, økonomiske og politiske magthavere har et særligt ansvar for at gå forrest i denne proces. Det kan ikke overlades til markedets usynlige hånd. Men stort set er de tavse eller bevæger sig i den forkerte retning.
Det er ikke et spørgsmål om at regrediere til tidligere tiders livsstil ud fra et naturromantisk syn på tilværelsens vidunderlighed i fortiden. Det er et spørgsmål om at kombinere den menneskelige fantasi, opfindsomhed og foretagsomhed med kloge beslutninger, avanceret teknologi, nye løsninger og fuldstændig og gennemført bæredygtighed.
Og denne hjemmeside har den holdning, at det er muligt, men ikke inden for de rammer, der konstituerer den nuværende ideologi - økonomisk, socialt, forbrugsmæssigt, religiøst, osv. Her er dette tema tabuiseret. Ikke fordi tidens magthavere ikke taler om sagen, hvilket de knap kan undgå på baggrund af de informationer, der efterhånden er tilgængelige om problemet - men de handler ikke. De selvsamme informationer fortæller alle, der kan tænke, at handling er nødvendig.
Hjemmesidens holdning er, at bæredygtighed ikke er et valg, men en nødvendighed. Livet indeholder mange nødvendigheder, og dette er én af dem. Men det er ikke sådan - som mange gerne vil bilde dig ind - at denne nødvendighed står i vejen for, at du har frihed til at udvikle og udfolde dig. Måske kræver nødvendigheden bare, at du bruger din fantasi og gør tingene på en lidt anden måde, end hvad der er gængs.
Hjemmesidens holdning er, at spørgsmålet om bæredygtighed er den afgørende brudlinie i vort og fremtidens samfund, og af helt afgørende betydning for kommende generationers muligheder for overhovedet at kunne opretholde en ordentlig tilværelse på kloden. Derfor er det hjemmesidens holdning, at ingen velfærd for nogen fremtid kan sikres uden bæredygtighed.
Men måske bevæger tingene sig alligevel. Indsigt i nødvendigheden har altid været et godt udgangpunkt for menneskelig udfoldelse.
Jeg kan kontaktes på følgende e-mail adresse: eriknissen@eroni.dk